31981R1620
L 160/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1620/81 НА КОМИСИЯТА
от 15 юни 1981 година
относно класирането на стоки, попадащи в подпозиция 87.01 B от Общата митническа тарифа
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейска икономическа общност,
като взе предвид Регламент (ЕИО) № 97/69 на Съвета от 16 януари 1969 г. относно мерките, които трябва да бъдат взети за еднаквото прилагане на номенклатурата на Общата митническа тарифа (1), последно изменен с Акта за присъединяване на Гърция, и по-специално член 3 от него,
като има предвид, че с цел да се осигури еднакво прилагане на номенклатурата на Общата митническа тарифа трябва да се предвиди класиране на самоходни машини за работа в лесовъдството, на които може да се прикачва различен инвентар, позволяващ машините да изпълняват редица операции върху дървен материал като повдигане, манипулация, теглене, бутане, товарене, разтоварване, нарязване на части;
като има предвид, че Общата митническа тарифа, приложена към Регламент (ЕИО) № 950/68 на Съвета (2), последно изменен с Регламент (ЕИО) № 853/81 (3), включва в позиция № 84.22 машини за повдигане, товарене, разтоварване или пренасяне, в позиция № 84.23 - екскаватори, машини за изравняване и подобни машини за местене на земна маса, в позиция № 84.28 - други селскостопански машини, а в позиция № 87.01 - трактори, различни от тези от вида, използван на платформи на железопътни станции;
като има предвид, че тези позиции съответстват на класификацията на гореупоменатите машини;
като има предвид, че в съответствие с бележка 1 от глава 87 за целите на тази глава, и по-специално позиция № 87.01, тракторите се приемат за превозни средства, създадени основно за теглене или бутане на друго превозно средство, уред или товар;
като има предвид, че самоходните конструкции, служещи като двигателна част, които съставляват неразделна част от машина, предназначена да изпълнява функциите, описани в позиции № 84.22, 84.23 или 84.28, отделно от теглене или бутане, са изключени от позиция № 87.01;
като има предвид, че гореупоменатите машини, при все че могат да изпълняват разнообразни функции в зависимост от прикачения им инвентар, все така са конструирани основно за теглене и бутане на товари (отсечени дървета) и следователно не могат да бъдат класирани като машини, предназначени специално да изпълняват функциите, описани в позиции № 84.22 или 84.23, или тези, попадащи в позиция № 84.28;
като има предвид, че машините трябва да бъдат класирани в позиция № 87.01; като има предвид, че тъй като са предназначени да изпълняват операции, обичайно извършвани от трактори за лесовъдството, те следователно трябва да се класират в подпозиция № 87.01 B;
като има предвид, че мерките, предвидени в настоящия регламент, са в съответствие със становището на Комитета по номенклатурата на Общата митническа тарифа,
ПРИЕ НАСТОЯЩИЯ РЕГЛАМЕНТ:
Член 1
Самоходни машини за работа в лесовъдството, на които може да се прикачва различен инвентар, позволяващ машините да изпълняват редица операции върху дървен материал като повдигане, манипулация, теглене, бутане, товарене, разтоварване, нарязване по дължина се класират в Общата митническа тарифа в подпозиция:
87.01
Трактори (различни от тези, попадащи в позиция № 87.07), снабдени или не с електрически повдигачи, лебедки или влекачи:
B.
Селскостопански трактори (с изключение на ръчноводими трактори) и трактори за лесовъдство, колесни.
Член 2
Настоящият регламент влиза в сила на четиридесет и втория ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 юни 1981 година.